## L’Institut Valencià de Cultura i La Mutant seleccionen Lucía Jaén per al programa de suport a la creació artística Turbines

*** El programa està impulsat pel festival Dansa València, el centre de recursos i mediació per a la dansa Espai LaGranja i el centre d’arts vives La Mutant, de l’Ajuntament de València**

L’Institut Valencià de Cultura (IVC) presenta una nova edició del projecte Turbines de suport a la creació. Es tracta d’una iniciativa que explora la innovació del moviment i les arts vives. El programa està impulsat pel festival Dansa València, el centre de recursos i mediació per a la dansa Espai LaGranja i el centre d’arts vives La Mutant, de l’Ajuntament de València.

En esta ocasió, este programa d’acompanyament artístic ha seleccionat l’artista Lucía Jaén, el treball de la qual se centra en la investigació coreogràfica des d’una forta implicació sociològica i de la pràctica performativa sense formalismes.

Jaén iniciarà en 2025 la seua proposta ‘projecte normal’, en la qual l’acompanyen Rocío Pérez i Víctor Colmenero, amb l’objectiu “d’atendre la necessitat contemporània actual d’ocupar-nos col·lectivament dels conflictes”.

El projecte naix com una invitació a obrir la perspectiva i escoltar els discursos i pràctiques cuirfeministes, que conceben la dansa com un activador de pensament capaç de fer-nos “reflexionar-amb-el-conflicte que generen les contrarietats de viure en un món danyat”, com assenyala Jaén.

**Un suport continuat per a la creació**

La directora adjunta d’arts escèniques, María José Mora, ha destacat que la convergència institucional de les tres entitats promotores (Dansa València, Espai LaGranja i La Mutant) “permet establir una política de suport ininterromput i transversal a les creadores valencianes”.

“Esta col·laboració es materialitza en un acompanyament integral que comprén des de la dotació econòmica, l’acompanyament artístic i la provisió de residències artístiques i tècniques, fins a l’articulació d’una sòlida xarxa de col·laboracions essencials per a la sostenibilitat dels seus processos creatius”, ha afegit.

Per la seua banda, el coordinador d’Espai LaGranja, Guillermo Arazo, ha incidit en el fet que Turbines funciona com una arquitectura de suport estructural, l’objectiu fonamental de la qual és l’experimentació dels creadors emergents. “L’objectiu és generar un impuls per a l’acte de fer i pensar artístic com a clau per a crear noves narratives”, ha afirmat Arazo.

Lucía Jaén va ser seleccionada basant-se en el seu discurs artístic i la coherència de la seua investigació. Com assenyala la directora de La Mutant, Tatiana Clavel, “la selecció de Lucía Jaén respon a la solidesa metodològica de la seua investigació. Percebem una clara projecció artística i una vinculació intrínseca amb marcs teòrics sociològics contemporanis. Esta intersecció disciplinària és clau per al desenrotllament d’una personalitat artística diferenciada”.

Segons ha expressat l’artista, el projecte ‘projecte normal’ “es pregunta: com sostindre el conflicte en escena sense que explote en tragèdia?, de quines altres maneres i cap a quines altres direccions pot llavors esdevindre un conflicte?”.

Per a Jaén, “unir dansa i sociologia és atendre la contemporaneïtat que ens ocupa. Els mètodes de treball que seran creadors de contingut per a la creació dels materials artístics del ‘projecte normal’ són pensar-amb-moure, els sabers col·lectius i l’escena com a dispositiu de reflexió”.

Fecha: 16/12/2025